Sb wis 179 : Nna Faṭi : Tinna, ɣurem anida i tettaɣeḍ awal-is. Seg wasmi i d-tlul anagar deg tirwas i txeddem. Nekk d yemma-s, yiwet n taddart : ula d nettat meskint urǧin i tt-tsefreḥ. Asmi i d-tlul, deg yir tafada i as-id-teɣli, teqqar d tasbayɛit, ur tewwiḍ ara asmi i tt-id-turew : d tarewla i d-terwel i bab-is, tḥar ad d-teɣli ɣer ddunit-a. Acu, ɣas teqqar yemma-s d tasbayɛit, cfiɣ am wass-a : tewwi-d yid-s accaren anect-ila-ten, timmi-ines teččur d ayen kan, ma d amzur-is ula i d-iniɣ. Asuɣu tsuɣ, azmumeg tezmumeg.